b'\n_START_ARTICLE_\nKreflova kmetija\n_START_SECTION_\n1. dejanje\n_START_PARAGRAPH_\nPri Kreflovih so pove\xc4\x8derjali, Liza za naslednji dan razdeljuje delo. Vse spremljajo prepiri, poni\xc5\xbeevanja itn., vendar so na to vsi \xc5\xbee navajeni, saj \xc5\xa1e gospodinja pred vsemi zmerja gospodarja, ki je spet pijan. Ko dninarji odidejo, pokli\xc4\x8de Jura nazaj Ciglarja in Mimiko in pove, da naj h\xc4\x8di pusti njihovega Ivana pri miru, gruntar in bajtarka nista za vkup. Ivan se namre\xc4\x8d prav danes vra\xc4\x8da iz zapora, kjer je bil zaradi politike. Na Mimiko se spravijo vsi, celo lastni o\xc4\x8de, ki se boji, da jih bo Krefl vrgel iz ko\xc4\x8de, nazadnje \xc5\xa1e \xc5\xbeupan, tako da dekle v joku pobegne. Fran\xc4\x8dej, ki je bil \xc5\xa1el \xc4\x8dakat Ivana, se s postaja pripelje sam, Ivan da se je pred vasjo sestal z Mimiko \xc4\x8de\xc5\xa1, Krefli se naj sami vozijo. Dru\xc5\xbeina je prizadeta, saj ga te\xc5\xbeko \xc4\x8daka. Ko Ivan vendarle pride, se nemudoma spre z \xc5\xbeupanom, z materjo. Lizika zunaj zavpije, da stari Matja\xc5\xa1i\xc4\x8d, ki so ga bili v de\xc5\xbeju gonili na njivo, v hlevu umira. Vsi planejo iz izbe, otroci ostanejo sami s stricem, strah jih je. Zunaj prepir, Ivan vpije, ali so sploh ljudje, Krefl odgovarja, da so Krefli.\n_START_SECTION_\n2. dejanje\n_START_PARAGRAPH_\n\xc5\xa0e isti ve\xc4\x8der pijano veselje obreza\xc4\x8dev, ki ga Ivan ne more prena\xc5\xa1ati, saj je mrli\xc4\x8d v hi\xc5\xa1i. Rad bi dobil zgornji grunt, da bi zapustil dom. \xc5\xbdupan odobrava - a le, \xc4\x8de bo vzel bogato nevesto, da jih vse re\xc5\xa1i iz dolgov. An\xc4\x8dka se je bila poro\xc4\x8dila na zadol\xc5\xbeeno kr\xc4\x8dmo, Jura je ta dolg vzel nase, zdaj si ne ve pomagati pa pije. Jutri gresta snubit bogato Petkovo. Ko \xc5\xbeupan odide, se prika\xc5\xbee Mimika. No\xc4\x8de nobenega grunta, ho\xc4\x8de le Ivana, oba bi \xc5\xa1la kam dale\xc4\x8d ... Zaloti ju Liza, besna se spravi z bi\xc4\x8dem nad dekle, Ivan ji bi\xc4\x8d zlomi. Vsa dru\xc5\xbeina leti na kup. Fizi\xc4\x8dni obra\xc4\x8dun prepre\xc4\x87i pater Mirko, ki je neopa\xc5\xbeeno pri\xc5\xa1el. Govoriti ho\xc4\x8de z Ivanom na samem. Ivan izpove, da ga je sram \xc5\xbeiveti od \xc5\xbeuljev reve\xc5\xbeev, da v njem raste \xc4\x8dlovek; pater odgovarja, da je obstoje\xc4\x8di red bo\xc5\xbeji redi, da ga \xc4\x8dlovek ne sme ru\xc5\xa1iti; pograja ga tudi zaradi Mimike. Ivan mu v besu poka\xc5\xbee vrata, a ko skoznje plane zgro\xc5\xbeena mati, pobegne. Pater pritisne na Lizo, nas se ne briga ve\xc4\x8d za Ivana, naj pazi, da ji ne bo izpridil \xc5\xa1e drugih otrok, in po tej obsodbi odide. Ko se Ivan vrne domov, ga vsi bojkotirajo. Liza odhiti za mo\xc5\xbeem v gostilno, da bi ga s tepe\xc5\xbeem prignala domov. Vtem pride \xc5\xa1e An\xc4\x8dka z otrokom, \xc4\x8de\xc5\xa1 da jo bodo doma ubili, ker \xc5\xa1e niso dobili vse dote izpla\xc4\x8dane; a z jokom in to\xc5\xbebami sku\xc5\xa1a izsiliti denari ali zgornji grunt - v strahu, da ji ga bo Ivan odjedel. Ko se vrne \xc5\xa1e pijani Jura, ga ho\xc4\x8de Liza tepsti, otroci jo vle\xc4\x8dejo nazaj, An\xc4\x8dka tuli, pod oknom kri\xc4\x8di in grozi Vinko, ki je bil pri\xc5\xa1el po \xc5\xbeeno - pekel je popoln.\n_START_SECTION_\n3. dejanje\n_START_PARAGRAPH_\nLiza in Jura za\xc4\x8dneta dan s prepirom, otroci prepla\xc5\xa1eni poslu\xc5\xa1ajo. Liza o\xc4\x8dita mo\xc5\xbeu pitje in izogibanje problemom, ga \xc5\xa1\xc4\x8duva zoper Ivana, \xc4\x8de\xc5\xa1 An\xc4\x8dka naj dobi stri\xc4\x8devo, Ciglarje pa po\xc5\xbeeni na cesto. Jura se ne znajde, \xc4\x8duti, da Kreflovino gloda \xc4\x8drv, da gre vse navzdol. Ivan ga prosi za stri\xc4\x8dev grunt, da se bo lahko o\xc5\xbeenil z Mimiko - on no\xc4\x8de biti Krefl, Kreflovina stoji na zlo\xc4\x8dinu in ne\xc4\x8dlove\xc5\xa1kosti. Mimika bo njegova revolucija, upor zoper kreflovstvo ... Zunaj so se zbrali pogrebci, da bi odnesli Matja\xc5\xa1i\xc4\x8da. Ivan jim spregovori obto\xc5\xbeujo\xc4\x8de besede o Kreflih, kako so ravnali z Matja\xc5\xa1i\xc4\x8dem in drugimi. Dru\xc5\xbeina je vsa iz sebe, Liza sili v Jura, naj vendar kaj stori, in ko ta ne stori ni\xc4\x8d, pobere otroke, da bi zapustila dom. Medtem se An\xc4\x8dka zaganja v Mimiko, ki je pri\xc5\xa1la prosit, naj jih ne me\xc4\x8dejo iz ko\xc4\x8de. Jura v tem peklu izgubi pamet, zgrabi za pu\xc5\xa1ko in ustreli Ivana. Vse obideta groza in bup, Jura pa se plazi po vseh \xc5\xa1tirih in se bebasto krohota ...\n_START_SECTION_\nLiterarna zgodovina, kritike\n_START_PARAGRAPH_\n"Tedanja kritika je opazila, da je stari Krefl, predstavnik propadajo\xc4\x8de kmetije, v drami neprimerno bolj stvaren in prepri\xc4\x8devalen kot njegov protiigralec Ivan in da je zato osrednji konflikt drame, nasprotje dveh svetov, relativno nedognan. Ta pomanjkljivost izvira iz zasnove drame same v zvezi z literarnimi vplivi, ki so tedaj delovali na mladega pisatelja. Ko je iskal Potr\xc4\x8d za svoj kreflovski problem, problem gospodarskega in nravnega propadanja kme\xc4\x8dke doma\xc4\x8dije, ustrezno literarno obliko, je v doma\xc4\x8di literarni tradiciji na\xc5\xa1el najmo\xc4\x8dnej\xc5\xa1o oporo pri Cankarju, katerega je leta in leta zasledovala misel o revolucionarni kme\xc4\x8dki drami. /.../ Cankarjev Kralj na Betajnovi je nedvomno vplival na avtorja Kreflove kmetije. Toda stari Krefl je sicer v dru\xc5\xbebenem smislu izkori\xc5\xa1\xc4\x8devalec, ker izrablja kot gruntar tujo delovno silo, ni pa na\xc4\x8delen ljudski \xc5\xa1kodljivec in zlo\xc4\x8dinec kakor Kantor. V svojem brezupnem boju za obstanek kmetije je Krefl celo tragi\xc4\x8den, ker se s svojo konservativnostjo niti psiholo\xc5\xa1ko niti materialno ne znajde v novem \xc4\x8dasu, v \xc4\x8dasu brezobzirnega kapitalizma. Ivan je s svojo \xc5\xbeivo socialno vestjo nravno sicer nad svojim o\xc4\x8detom, nad njegova ozko, sebi\xc4\x8dno gruntarsko moralo, toda v boju za doma\xc4\x8dijo mu ne more pomagati in svoje socialne tirade govori mimo njega; vrh tega pa je \xc5\xa1e sentimentalno nedosleden, ko obsoja Kreflovo kmetijo iz ekonomske nujnosti, \xc4\x8de\xc5\xa1 da ne pre\xc5\xbeivlja ve\xc4\x8d svojih ljudi, sam pa hkrati sanjari o idili s ko\xc4\x8darsko h\xc4\x8derko na ko\xc4\x8dariji." (Kralj 1949)_NEWLINE_"Ivan Potr\xc4\x8d je v svoji tridejasnki drami Kreflova kmetija zajel snov neposredno iz panonskega okoli\xc5\xa1a, iz bli\xc5\xbeine Ptuja; pri tem je podal najostrej\xc5\xa1o analizo gospodarskega in moralnega stanja v \xc4\x8dasu pred agrarno reformo ter prikazal vzroke in posledice propadanja velikega kula\xc5\xa1kega posestva. /.../ Kreflova kmetija je mladostni zagon, napoved trilogije, ki se je z naslednjima dramama Lacko in Krefli in Krefli zaklju\xc4\x8dila \xc5\xa1ele po drugi vojni. \xc4\x8ceprav se opira na izrazito krajevno obmo\xc4\x8dje, ima tudi \xc5\xa1ir\xc5\xa1i idejni pomen. Ne ka\xc5\xbee samo, kako so kralji na Betajnovi zagospodovali v nekem dolo\xc4\x8denem okoli\xc5\xa1u, marve\xc4\x8d kako jim lastni sinovi obujajo vest se obra\xc4\x8dajo od njih." (Koruza 1973)'